Diari Oficial de la Generalitat Valenciana


Sumari del DOGV 6116, del 05-10-2009 (2009/11711)

Suspensió de la tramitació i l'atorgament de llicències d'activitat, de parcel·lació de terrenys, edificació i demolició en el sector ZO-4.
-------------------------------------------------------------------------------------------------------------------------------------------

### Dades del document

Número de DOGV
:   6116

Data del DOGV
:   05-10-2009

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2009/11427


Data del document
:   25-09-2009

Organisme emissor
:   Ajuntament de Guardamar del Segura

Tipus de document
:   Informació Pública

Descriptors 

:   * Guardamar del Segura
    * administració local
    * pla d'urbanisme

Suspensió de la tramitació i l'atorgament de llicències d'activitat, de parcel·lació de terrenys, edificació i demolició en el sector ZO-4. [2009/11612]  
Elena Albentosa Ruso, alcaldessa-presidenta de l'Ajuntament de Guardamar del Segura (Alacant), fa saber que el Ple de l'Ajuntament de Guardamar del Segura, en sessió extraordinària i urgent celebrada el dia 23 de setembre de 2009, ha adoptat l'acord següent relatiu a la suspensió de la tramitació i l'atorgament de llicències d'activitat, de parcel·lació de terrenys, edificació i demolició en el sector ZO-4.  
Atés el dictamen de la Comissió Informativa de Planificació i Ordenació del Territori, de data 23 de setembre de 2009, que diu així:  
Atesa la proposta del regidor delegat de Planificació del Territori, Francisco Zaragoza Baile, que diu així:  
Aquest ajuntament té aprovada l'ordenació detallada següent i els instruments de gestió de l'actual sector ZO-4 -anterior sector «El Ras»:  
- Pla Parcial del sector 8 «El Ras», aprovat definitivament per la Comissió Territorial d'Urbanisme d'Alacant, el 7 d'abril de 1995.   
- Programa d'Actuació Integrada de la Unitat d'Execució Única del sector «El Ras», aprovat definitivament per l'ajuntament el 10 d'agost de 1999. L'execució d'este programa es va adjudicar a la mercantil Urbanizadora Villamartín, SA.  
- Projecte de reparcel·lació del sector «El Ras», aprovat per la Comissió de Govern el 3 de maig de 2000. Este projecte està protocol·litzat en escriptura pública i està inscrit en el Registre de la Propietat de Guardamar del Segura.  
Estos instruments urbanístics eren contraris al Decret 60/2003, de 21 de maig, d'ordenació de les zones perifèriques de protecció del sistema de zones humides del sud d'Alacant, per establir esta norma una zona verda de protecció de 500 metres. De conformitat amb la disposició transitòria, el passat 1 de juny de 2009 este ajuntament va adoptar decret iniciant els tràmits d'aprovació de la modificació del planejament municipal per a la seua adaptació al decret referit.  
El Tribunal Suprem, per mitjà de sentència dictada en cassació, de 30 de juny de 2009, ha anul·lat el Decret 60/2003.  
Este fet no ha convalidat la vigència de l'ordenació del sector «El Ras» perquè esta continua sent contrària a normativa de rang superior ja que el vigent PGOU, aprovat definitivament el 20 de novembre de 2006, preveu per al sector determinades mesures correctores específiques atés el fort impacte que en la zona esmentada té la incidència del Parc Natural de les Llacunes de La Mata i Torrevieja. Concretament, s'establix una zona de 200 metres lliure d'edificació i una zona de 400 metres de baixa intensitat edificatòria.  
A la vista de l'anterior i de la profusa normativa que regula el parc natural referit, i de conformitat amb l'informe jurídic emés respecte d'això, amb caràcter previ a la incoació d'un procediment de revisió, es fa necessari estudiar la possibilitat de com ha de ser modificat i harmonitzat el planejament municipal vigent. Per això, a fi d'assegurar l'encert administratiu, és el més prudent procedir a la suspensió cautelar de les llicències urbanístiques en la zona, de conformitat amb l'article 101.1 de la Llei Urbanística Valenciana.  
Vist així mateix el decret de l'Alcaldia-Presidència núm. 1963, de data 1 de juny de 2009, en el qual es resol:  
Primer. Iniciar els tràmits oportuns per a adaptar el planejament municipal a les previsions del Decret 60/2003, com a norma de rang superior.  
Segon. Impugnar en via jurisdiccional l'apartat tercer de la Resolució de 23 de març de 2009 de la Conselleria de Medi Ambient, Aigua, Urbanisme i Habitatge, pel que fa al requeriment que s'efectua a l'Ajuntament de Guardamar del Segura perquè procedisca a reubicar els aprofitaments subjectius del sector ZO-4 (antic sector SUP-8 «El Ras»), en compliment del que establix el Decret 60/2003, i es determine la forma en què ha d'efectuar-se la restauració dels terrenys afectats i ja urbanitzats. L' exigència esmentada excedix el contingut normatiu del Decret 60/2003, constituïx una clara extralimitació i, per tant, no és conforme al dret.  
Tercer. Que se sotmeta este decret a la ratificació pel Ple en la sessió següent que se celebre.  
Per tot això, propose a la corporació municipal que s'adopten els acords següents:  
Primer. Suspendre la tramitació i l'atorgament de llicències d'activitat, de parcel·lació de terrenys, edificació i demolició en el Sector ZO-4, a fi de procedir a l'estudi o reforma de l'ordenació urbanística vigent.  
Segon. Publicar este acord de suspensió cautelar en el Diari Oficial de la Generalitat Valenciana.  
Tercer. La suspensió tindrà una vigència d'un any a comptador des de l'endemà de la publicació de la suspensió en el diari autonòmic.   
El que es publica per a general coneixement, en compliment del que disposa l'article 101.1 de la Llei Urbanística Valenciana.  
Guardamar del Segura, 25 de setembre de 2009.- L'alcaldessa-presidenta: Mª Elena Albentosa Ruso.